
REPUBLIKA HRVATSKA
TRGOVAČKI SUD U ZADRU
Dr. Franje Tuđmana 35

U I M E R E P U B L I K E  H R V A T S K E

R J E Š E NJ E

Trgovački sud u Zadru, OIB:39670464653, po sutkinji Ani Markač, u skraćenom stečajnom postupku nad dužnikom SMILJEVAC-PROJEKT d.o.o., Zadar, Gaženička cesta 32, OIB:17817832256, odlučujući o žalbi Stečajne mase ADRIA PARTNER d.o.o. u stečaju, Zadar, OIB:75548406077, koju zastupa stečajna upraviteljica Marica Nekić, a istu punomoćnik Milan Petričić, odvjetnik iz Zadra, protiv rješenja Trgovačkog suda u Zadru, poslovni broj St-203/15-7 od 4. travnja 2016., temeljem čl. 436. st. 2. Stečajnog zakona (Narodne novine broj 71/15, nadalje SZ), dana 10. ožujka 2017.

r i j e š i o  j e

Odbacuje se kao nedopuštena žalba Stečajne mase ADRIA PARTNER d.o.o. u stečaju, Zadar, OIB:75548406077 od 12. travnja 2016. podnesena protiv rješenja Trgovačkog suda u Zadru, posl. br. St-203/15-7 od 4. travnja 2016.

Obrazloženje

	Pobijanim rješenjem Trgovačkog suda u Zadru, točkom I. izreke otvoren je skraćeni stečajni postupak nad dužnikom 4. travnja 2016. u 11,15 sati, za stečajnog upravitelja je točkom II. izreke imenovan je Renato Sabljić iz Zagreba, točkom III. izreke je zaključen skraćeni stečajni postupak te je točkom V. izreke određeno da će nakon pravomoćnosti rješenja dužnik biti brisan iz sudskog registra. Prema obrazloženju sud je proveo postupak po zahtjevu za provedbu skraćenog stečajnog postupka Financijske agencije, Regionalnog centra Split, Podružnice Zadar od 30. listopada 2015., s obzirom na činjenicu da je dužnik na dan 1. rujna 2015. imao evidentirane neizvršene osnove za plaćanje u neprekinutom razdoblju od 1630 dana u ukupnom iznosu od 12.433,65 kn te s obzirom na činjenicu da prema podacima dostavljenim od Hrvatskog zavoda za mirovinsko osiguranje dužnik nema zaposlenih. 
Sud je utvrdio da su ispunjene pretpostavke za provedbu skraćenog stečajnog postupka sukladno odredbi čl. 428. SZ, te je objavio oglas sukladno odredbi čl. 430. SZ-a, a kako u rokovima propisanim odredbom čl. 431. SZ-a osobe ovlaštene za zastupanje dužnika po zakonu nisu podnijele popis imovine i obveza dužnika, a u roku od 45 dana od objave oglasa ni jedan vjerovnik nije predložio otvaranje stečajnog postupka, sud je sukladno odredbi čl. 431. st. 2. SZ-a po službenoj dužnosti donio rješenje o otvaranju i zaključenju skraćenog stečajnog postupka.
	Protiv rješenja pravodobnu žalbu podnijela je Stečajna masa stečajnog dužnika ADRIA PARTNER d.o.o. u stečaju, Zadar, OIB:75548406077, zastupana po stečajnoj upraviteljici Marici Nekić, a ista po punomoćniku Milanu Petričiću, odvjetniku u Zadru. Žalitelj u žalbi ističe kako ima pravni osnov pobijati navedeno Rješenje Suda u dijelu provođenja skraćenog stečajnog postupka, iz razloga jer da se taj pravni subjekt pojavljuje kao indirektni stečajni dužnik u ovome postupku, a radi čega da bi pravomoćnošću navedenog Rješenja Stečajni dužnik neosnovano i nezakonito raspolagao stečajnom masom koja da pripada žalitelju.
Nadalje, isti je pojasnio da je Rješenjem Suda broj St-605/13-5 od 22. svibnja 2014. otvoren stečajni postupak nad stečajnim dužnikom ADRIA PARTNER d.o.o. Zadar, imenovana je stečajna upraviteljica Marica Nekić, te je zaključen stečajni postupak nad stečajnim dužnikom.
Na zahtjev stečajne upraviteljice Stečajne mase stečajnog dužnika ADRIA PARTNER d.o.o. Zadar, Trgovački sud u Zadru, dana 30. prosinca 2015. da je "dopunio" spomenuto Rješenje od 22. svibnja 2014., na način da je odredio da će se Stečajna masa stečajnog dužnika ADRIA PARTNER d.o.o. Zadar u stečaju, upisati u sudski registar, te je određeno da je Marica Nekić, stečajna upraviteljica stečajne mase toga stečajnog dužnika. Nadalje, prema izvatku iz zemljišne knjige Općinskog suda u Zadru Sp. Izv: 36210/13, zk. uložak broj E-99, za k.o. Zadar, nesporno proizlazi da je SMILJEVAC – PROJEKT d.o.o. za cijelo vlasnik nekretnina i k.o. Zadar, zk tijelo jedino čest. br. 5071/1, poslovna stambena zgrada površine 1752 m2 te parkirališta površine 2484 m2, etaže prve B-III, poslovnog prostora površine 260,00 m2, te uredskog poslovnog prostora površine 240,50 m2, te etaže druge B-IV, trgovinskog prostora površine 42,54 m2, sa prilaznim ulazom i stubištem ukupne površine 440,64 m2. Pred Trgovačkim sud u Zadru da je u tijeku parnični postupak 2 P-58/12, između tužitelja ADRIA PARTNER d.o.o. Zadar i tuženika Rena Sinovčića, radi raskida Ugovora o prijenosu i prodaji poslovnih udjela (VPS: 14.000.000,00 kn), u kojem parničnom predmetu je Rješenjem toga suda od 7. listopada 2015. utvrđen prekid postupka zbog nastupanja pravnih posljedica otvaranja stečajnog postupka nad tužiteljem ADRIA PARTNER d.o.o. Zadar. Rješenjem od 2. studenog 2015. Sud da je pozvao stečajnu upraviteljicu Maricu Nekić da preuzme postupak u ovoj pravnoj stvari, što je ista i učinila.
Iz navedenog parničnog predmeta da je vidljivo slijedeće i to:
· da tužitelj ADRIA PARTNER d.o.o. Zadar traži raskid ugovora o prijenosu i prodaji poslovnih udjela upravo u odnosu na društvo SMILJEVAC – PROJEKT d.o.o. Zadar, koje u vlasništvu ima ranije spomenute nekretnine;
· da je prvostupanjskom Presudom, koja nije pravomoćna, od 11. kolovoza 2013. odbijen tužbeni zahtjev tužitelja
· da je tužitelj uložio žalbu na prvostupanjsku presudu koja do danas nije riješena jer je postupak prekinut radi stečaja tužitelja;
· te da u slučaju pravomoćnog odbijanja tužbe i tužbenog zahtjeva ili povlačenja tužbe ADRIA PARTNER d.o.o. Zadar ostaje vlasnik društva SMILJEVAC – PROJEKT d.o.o. Zadar, dakle nekretnina u vlasništvu toga društva (naprijed opisanih i označenih).
Slijedom navedenog žalitelj smatra da ima pravni interes za pobijanje navedene odluke Suda, budući je odluka suda od značaja za stečajnu masu i pravne interese žalitelja, jer je stečajni dužnik SMILJEVAC – PROJEKT d.o.o. Zadar ugovornim odnosom prešao u vlasništvo ADRIA PARTNER d.o.o. Zadar još dana 22. svibnja 2009. zajedno sa svim svojim vrijednostima o čemu sud da nije imao saznanja pa radi toga nije o tome vodio računa.
	Žalba nije dopuštena. 
	Protiv rješenje Trgovačkog suda u Zadru, posl. br. St-203/15-7 od 4. travnja 2016. žalitelj Stečajna masa ADRIA PARTNER d.o.o. Zadar u stečaju, podnio je žalbu navodeći da ima pravni interes jer da je odluka suda u ovom predmetu od značaja za istoga iz razloga jer da je stečajni dužnik SMILJEVAC – PROJEKT d.o.o. Zadar ugovornim odnosom prešao u vlasništvo ADRIA PARTNER d.o.o. Zadar još dana 22. svibnja 2009. zajedno sa svim svojim vrijednostima.
Dakle, u konkretnom slučaju radi se o žalbi sljednika bivšeg člana društva stečajnog dužnika.
Odredbom čl. 128. st. 8. SZ propisano je, da protiv rješenja o otvaranju stečajnog postupka pravo na žalbu ima osoba ovlaštena za zastupanje dužnika po zakonu do dana nastupanja pravnih posljedica otvaranja stečajnog postupka i dužnik pojedinac, a protiv rješenja o odbijanju prijedloga za otvaranje stečajnog dužnika pravo na žalbu ima podnositelj prijedloga. 
Budući da podnositelj konkretne žalbe protiv rješenja Trgovačkoga suda u Zadru posl. br. St-203/15-7 od 4. travnja 2016. nije osoba ovlaštena za zastupanje dužnika po zakonu do dana nastupanja pravnih posljedica otvaranja stečajnog postupka, već treća osoba to je žalbu iste sukladno odredbi čl. 367. st. 1. Zakona o parničnom postupku (Narodne novine broj 53/91, 91/92, 112/99, 88/01,117/03, 88/05, 84/08, 123/08, 57/11 i 25/13; dalje ZPP), a u svezi čl. 10. SZ valjalo odbaciti kao nedopuštenu i odlučiti kao u izreci rješenja.

U Zadru 10. ožujka 2017. 

      Sutkinja
							                                               Ana Markač

				
		           
POUKA O PRAVNOM LIJEKU
Protiv ovoga rješenja može se podnijeti žalba u roku od 8 (osam) dana od dostave pisanog otpravka istog, putem ovog suda u 3 (tri) istovjetna primjerka (čl. 12. i čl. 19. SZ-a). O žalbi odlučuje Visoki trgovački sud Republike Hrvatske.


DNA:

1. na spis St-203/15 x 2
1. e-Oglasna ploča
1. u spis.
